CELEX: 32021D1117
Language: sk
Date: 2021-06-28 00:00:00
Title: Rozhodnutie Rady (EÚ) 2021/1117 z 28. júna 2021 o podpise v mene Európskej únie a predbežnom vykonávaní Vykonávacieho protokolu k Dohode o partnerstve v sektore rybolovu medzi Gabonskou republikou a Európskym spoločenstvom (2021 – 2026)

8.7.2021   
               
               
                  SK
               
               
                  Úradný vestník Európskej únie
               
               
                  L 242/3
               
            
         ROZHODNUTIE RADY (EÚ) 2021/1117
         z 28. júna 2021
         o podpise v mene Európskej únie a predbežnom vykonávaní Vykonávacieho protokolu k Dohode o partnerstve v sektore rybolovu medzi Gabonskou republikou a Európskym spoločenstvom (2021 – 2026)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 v spojení s článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Dohoda o partnerstve v sektore rybolovu medzi Gabonskou republikou a Európskym spoločenstvom (1) (ďalej len „dohoda“), schválená nariadením Rady (ES) č. 450/2007 (2), nadobudla platnosť 11. júna 2007. Platnosť protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Gabonskou republikou a Európskym spoločenstvom (3) podpísaného 24. júla 2013 (ďalej len „protokol z roku 2013“) uplynula 23. júla 2016.
                  
               
                     (2)
                  
                  
                     Rada poverila 22. októbra 2015 Komisiu, aby začala rokovania s Gabonskou republikou (ďalej len „Gabon“) s cieľom uzavrieť nový protokol. Tieto rokovania boli úspešne ukončené parafovaním Vykonávacieho protokolu k Dohode o partnerstve v sektore rybolovu medzi Gabonskou republikou a Európskym spoločenstvom (2021 – 2026) (ďalej len „protokol“) 10. februára 2021.
                  
               
                     (3)
                  
                  
                     Cieľom dohody a protokolu je umožniť Únii a Gabonu, aby užšie spolupracovali na ďalšej podpore rozvoja politiky udržateľného rybárstva a zodpovedného využívania rybolovných zdrojov v gabonskej rybolovnej zóne a v Atlantickom oceáne, čím by sa zároveň prispelo k dôstojným pracovným podmienkam v sektore rybolovu.
                  
               
                     (4)
                  
                  
                     Je vhodné, aby protokol nadobudol platnosť čo najskôr vzhľadom na hospodársky význam rybolovných činností Únie v gabonskej rybolovnej zóne a na potrebu obmedziť do maximálnej miery prerušenie týchto činností v dôsledku uplynutia platnosti protokolu z roku 2013.
                  
               
                     (5)
                  
                  
                     Protokol by sa mal podpísať a predbežne vykonávať do ukončenia postupov potrebných na nadobudnutie jeho platnosti,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Vykonávacieho protokolu k Dohode o partnerstve v sektore rybolovu medzi Gabonskou republikou a Európskym spoločenstvom (2021 – 2026) (ďalej len „protokol“) s výhradou jeho uzavretia (4).
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie.
         
         
            Článok 3
            Protokol sa predbežne vykonáva odo dňa jeho podpisu (5) až do ukončenia postupov potrebných na nadobudnutie jeho platnosti.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Luxemburgu 28. júna 2021
            
               
                  Za Radu
               
               
                  predsedníčka
               
               M. do C. ANTUNES
            
         
         
            (1)  Ú. v. EÚ L 109, 26.4.2007, s. 3.
         
            (2)  Nariadenie Rady (ES) č. 450/2007 zo 16. apríla 2007 o uzavretí Dohody o partnerstve v sektore rybolovu medzi Gabonskou republikou a Európskym spoločenstvom (Ú. v. EÚ L 109, 26.4.2007, s. 1).
         
            (3)  Ú. v. EÚ L 250, 20.9.2013, s. 2.
         
            (4)  Text protokolu je uverejnený v Ú. v. EÚ L 242, 8.7.2021.
         
            (5)  Dátum, od ktorého sa bude protokol predbežne vykonávať, uverejní Generálny sekretariát Rady v Úradnom vestníku Európskej únie.